Vicepreşedintele PSD Gorj, deputatul Alin Văcaru, a declaratm, joi, pentru corespondentul MEDIAFAX, că ceea ce se întâmplă pe scena politică nu face bine PSD-ului.

”Mi se pare că o decizie atât de importantă, de a retrage sprijinul unui guvern, nu se ia într-o singură şedinţă. Mă aşteptam ca şi noi, ceilalţi membri simpli, care nu avem funcţii de conducere la nivel naţional, să fim întrebaţi dacă suntem de acord şi dacă este bine. Ne-am pripit şi neg-am făcut de râs şi cred că oamenii vor taxa acest lucru la viitoarele alegeri. Eu sper ca în al 12-lea ceas să întâlnească calea discuţiilor, să găsească măsurile cele mai bune de funcţionare”, a spus vicepreşedintele PSD Gorj.

Acesta a adăugat că la învestirea Guvernului nu a ştiut că acesta este unul de tranziţie. În opinia liderului gorjean, Guvernul trebuie să lucreze, să funcţioneze, să aibă o stabilitate şi să aibă susţinere.

”Sunt pentru rămânerea domnului Grindeanu. Am votat cu încredere şi cu dragă inimă pentru Guvernul Grindeanu că va sta cel puţin patru ani la guvernare, nu şase luni şi din motive absurde, din punctul meu de vedere. Eu îmi doresc mai multă comunicare, noi parlamentarii ne dorim să existe o comunicare, să se ia deciziile de comun acord, nu de anumite persoane, asta îmi doresc. Despre colegii de la ALDE nu comentez”, a afirmat deputat.

În opinia vicepreşedintelui PSD Gorj, înaintea de a decide retragerea sprijinului politic Guvernului trebuiau să fie consultate mai multe organizaţii, nu doar preşedintele.

”Nu ştiu de ce atâta grabă. Putea să se întâmple asta şi peste două săptămâni. Mai ales când eu îmi aduc aminte că domnul preşedinte Dragnea a spus că totul merge bine, în urmă cu câteva săptămâni, că lucrurile sunt pe făgaşul cel bun, că s-a realizat o mare parte din programul de guvernare, că suntem în grafic, nu ştiu ce s-a întâmplat în ultima săptămână şi de ce graba asta, care ne face rău ca partid. Cetăţenii trebuie să fie mulţumiţi, iar în sondaje au încredere în domnul Grindeanu, asta spune multe, la aproape 50 la sută încredere, înseamnă că şi-a făcut treaba cum trebuie până acum. Sunt puţine cele şase luni ca să tragi o linie şi să fie luată decizia cea mai radicală, extremă. Sunt de acord, poate nu s-au îndeplinit anumite lucruri, dar există şi alte metode. Mi se pare absurd ca la prima evaluare să retragi sprijinul la tot Guvernul”, a declarat Alin Văcaru.

Miercuri seara, PSD a votat retragerea sprijinului politic pentru Guvernul Grindeanu.

Toţi miniştrii Cabinetului Grindeanu au demisionat, iar demisiile au fost depuse la Secretariatul General al Guvernului, urmând ca acestea să fie transmise la Palatul Cotroceni, au declarat surse politice pentru MEDIAFAX.

La rândul său, preşedintele PSD, Liviu Dragnea a declarat, după şedinţa CExN al PSD, că din păcate premierul nu a mai aşteptat votul din partid, dar a luat act de anunţul lui Grindeanu că îşi va prezenta demisia, PSD fiind gata să facă nou Guvern. ”Am făcut şi o pauză, aşteptând ca în partea a doua, după ce mulţi colegi şi-au spus punctele de vedere, să găsim care e cea mai bună soluţie. Din păcate, premierul nu a mai aşteptat să ne îndreptăm către un vot, care putea să cuprindă un pachet atât de măsuri administrative, cât şi nişte înlocuiri. Nu neapărat demiterea sau demisia premierului. Eu am descurajat intenţia de a se escalada un conflict şi am cerut colegilor mei să nu se discute cu patimă. Din păcate premierul nu a mai aşteptat. Ne-a spus că putem să îl şi excludem din partid că nu îl mai interesează”, a mai spus Dragnea.

Totodată, Dragnea a spus că PSD, împreună cu ALDE, a redactat o scrisoare pe care o va transmite preşedintelui Klaus Iohannis, prin care îi aduce la cunoştinţă deciziile luate de coaliţia de guvernare.

În replică, Sorin Grindeanu a anunţat că nu va demisiona după decizia PSD de a-i retrage sprijinul politic, premierul spunând că singura variantă în care va pleca este dacă preşedintele va numi un alt premier social-democrat.

Mai mult, şeful Executivului a spus că i s-a propus să preia conducerea unor instituţii sau să facă parte din noul Guvern, doar ca să renunţe la funcţie.

”L-am auzit pe Dragnea că nu era sigur că acest CEx PSD se termină cu încercarea de a mă demite. Nu aş vrea să spun că lucrurile nu stau aşa, dar vă spun cum stau. De ce în toată această perioadă, mi s-a propus şefia mai multor instituţii ca să îmi dau demisia sau să fac parte din viitorul Guvern?”, a spus Grindeanu.